Tobija jasal id-dar Meta kienu qorbu lejn Kasrin, biswit Ninwè, Rafel qal lil Tobija: "Inti taf kif ħallejna lil missierek. Ħa ngħaġġlu qabel martek, u nlestu d-dar, huma u ġejjin." U telqu t-tnejn flimkien u Rafel qallu: "Ħu f'idek il-marrara." U mal-anġlu u Tobija mar il-kelb warajhom. Anna kienet toqgħod bilqiegħda tgħarrex lejn it-triq mnejn kienet tistenna lil binha ġej. Malli lemħitu ġej marret tgħid lil missieru: "Ara, ibnek ġej, u miegħu hemm ir-raġel li mar miegħu." Rafel imbagħad qal lil Tobija qabel ma dan qorob lejn missieru: "Naf li għajnejn missierek se jinfetħu. Ogħroklu għajnejh bil-marrara tal-ħuta, u d-duwa tixrob il-bjada u din titqaxxar, u missierek jieħu d-dawl u jibda jara." Anna marret tiġri u nxteħtet fuq għonq binha u qaltlu: "Fl-aħħar rajtek, ibni; issa nista' mmut." U nfexxet tibki. Tobit qam, u tfixkel f'riġlejh hu u ħiereġ mill-bieb tal-bitħa. U Tobija mar jilqgħu bil-marrara tal-ħuta f'idu, u nefaħ f'għajnejh u qabdu minn driegħu, u qallu: "Agħmel il-qalb missier." Għamillu d-duwa fuq għajnejh u din bdiet taħarqu. Imbagħad b'idejh it-tnejn qaxxarlu l-bjada minn truf għajnejh. Tobit inxteħet fuq għonq ibnu u nfexx f'bikja: "Qiegħed narak, ibni, id-dawl ta' għajnejja." "Imbierek Alla," issokta jgħid, "u mbierek l-isem kbir tiegħu, u mberkin l-anġli qaddisa tiegħu. Kbir ismu fuqna, u mberkin l-anġli tiegħu għal dejjem ta' dejjem. Wara li kkastigani, issa, ara, jien qiegħed nara lil ibni Tobija." Tobija daħal ġewwa ferħan ibierek lil Alla b'kemm kellu saħħa, u għarraf lil missieru Tobit li Alla kien tah ir-risq fit-triq; ġabar il-flus; iżżewweġ lil Sara bint Ragħwel, li diġà qiegħda fil-bieb ta' Ninwè, u għoddha waslet. Kollu ferħan Tobit ħareġ jilqa' l-għarusa ta' ibnu fil-bieb ta' Ninwè. U n-nies ta' Ninwè stagħġbu meta rawh miexi mgħaġġel kemm jiflaħ bla ma jżommu ħadd minn idu. Tobit stqarr quddiem kulħadd li Alla ħenn għalih, u fetaħlu għajnejh. Imbagħad resaq lejn Sara, mart ibnu, berikha u qalilha: "Merħba bik, binti! Imbierek Alla tiegħek li ġiebek għandna, binti! Imbierek missierek! Imbierek ibni Tobija! Imbierka int, binti! Idħol f'darek, qawwija u sħiħa! Idħol imbierka u ferħana! Idħol, binti!" Dakinhar kien hemm ferħ kbir fost il-Lhud ta' Ninwè. Aħikar u Nadab, kuġini ta' Tobit, ġew jifirħulu; u għamlu l-festa tat-tieġ li damet sejra sebat ijiem.